#দুর্গাপুর: মৃত মায়ের সঙ্গে তিনদিন কাটালেন ছেলে । দুর্গাপুরের নিউটাউনসিপ থানা এলাকায় ২৬ নম্বর ওয়ার্ডের রবীন্দ্রপল্লীর ঘটনা । মা সানন্দা নন্দীকে নিয়ে এই এলাকায় একটি ঘর ভাড়া নিয়ে থাকতেন ছেলে ইন্দ্রদীপ নন্দী । গত তিনদিন ধরেই পচা গন্ধ পাচ্ছিল এলাকাবাসীরা । শনিবার সন্ধে তা মাত্রা ছাড়ায় । প্রতিবেশীরা গন্ধের উৎস খুঁজতে গিয়ে আবিষ্কার করে বছর ষাটেকের মৃতা সানন্দা নন্দীকে । ঘরের মধ্যেই মৃত অবস্থায় বিছানায় পড়ে রয়েছেন তিনি । পচন ধরেছে মৃতদেহে । ইন্দ্রদীপ মৃতার ছোটছেলে, মানসিক ভারসাম্যহীন । ছোটছেলের বয়ান অনুযায়ী মায়ের মৃত্যু হয়েছে দিন তিনেক আগেই । মৃতা মায়ের সাথেই দিন কাটাচ্ছিলেন তিনি । বড় ছেলে ইন্দ্রনীল নন্দী স্ত্রীকে নিয়ে কাছেই অন্য বাড়িতে ভাড়ায় থাকেন । মায়ের সাথে শেষ দেখা হয়েছিল গত রবিবার ।তখন মা ভালই ছিলেন বলে জানিয়েছেন তিনি ।